38 दिन में 9.25 लाख लोगों ने निहारी वादियां; संख्या बढ़ने की वजह बर्फबारी
Himachal Atal Tunnel Rohtang: हिमाचल में 13058 फीट ऊंचे रोहतांग दर्रे के नीचे बनी अटल टनल नया टूरिस्ट डेस्टिनेशन बनकर उभरी है। जून के पहले सप्ताह में दो लाख से ज्यादा पर्यटक अटल टनल देखने पहुंचे। मई महीने में भी 7 लाख से ज्यादा टूरिस्टों ने अटल टनल पहुंचकर यहां की खूबसूरत वादियों को निहारा।
हिमाचल में 13058 फीट ऊंचे रोहतांग दर्रे के नीचे बनी अटल टनल नया टूरिस्ट डेस्टिनेशन बनकर उभरी है। जून के पहले सप्ताह में दो लाख से ज्यादा पर्यटक अटल टनल देखने पहुंचे। मई महीने में भी 7 लाख से ज्यादा टूरिस्टों ने अटल टनल पहुंचकर यहां की खूबसूरत वादियों को निहारा।
अटल टनल बनने के बाद से पर्यटकों का यहां अब तक का यह रिकॉर्ड आंकड़ा है। अटल टनल में रिकॉर्ड टूरिस्ट पहुंचने की बड़ी वजह 15 मई तक कुल्लू जिले के ऊंचे क्षेत्रों में बर्फबारी का होना है। प्रदेश में कई सालों बाद मई में भी रोहतांग व आसपास की चोटियों पर बर्फ गिरी है।
जून के पहले सप्ताह में बीते साल की अपेक्षा 4272 वाहन ज्यादा पहुंचे
कुल्लू पुलिस के अनुसार, इस साल एक से सात जून तक 29,510 छोटी-बड़ी गाड़ियां अटल टनल पहुंची, जबकि 2022 में इस अवधि में 25,238 गाड़ियां आई थीं, यानी इस साल 4272 गाड़ियां ज्यादा पहुंची है। बीते साल मई में 79,473 गाड़ियां और इस साल 1,02,521 गाड़ियां अटल टनल आईं। यानी 2022 की तुलना में इस बार मई की गर्मी से बचने के लिए 23,048 ज्यादा वाहनों में टूरिस्ट अटल टनल देखने आए।
एक मई से सात जून तक 13,2031 गाड़ियां आई
समर सीजन के दौरान बीते साल एक मई से सात जून तक 1,04,711 गाड़ियां आई थीं। इस साल 1,32,031 गाड़ियों ने अटल टनल को क्रॉस किया। मतलब, इस साल 27,231 ज्यादा वाहन आए। इस साल एक मई से सात जून तक 9,24,224 लाख पर्यटक और बीते साल 7,32,977 टूरिस्ट अटल टनल देखने आए। मतलब इस बार 1,91,247 ज्यादा पर्यटक रोहतांग पहुंचे।
पर्यटन कारोबार बढ़ा
अटल टनल के कारण कुल्लू, मनाली और लाहौल घाटी में भी पर्यटकों की संख्या में इजाफा हुआ है और जिले के पर्यटन स्थलों पर रौनक बढ़ी है। इससे पर्यटन कारोबारियों ने राहत की सांस ली है, क्योंकि कोरोना के कारण टूरिज्म इंडस्ट्री को दो साल तक काफी नुकसान हुआ है।
PM ने अक्टूबर 2020 में किया था उद्घाटन
अटल टनल का अक्टूबर 2020 में ही प्रधानमंत्री नरेंद्र मोदी ने उद्घाटन किया था। इससे क्षेत्र में पर्यटन को पंख लगे हैं। खासकर लाहौल घाटी के लोगों की 12 महीने आवाजाही भी सुगम हुई है, क्योंकि रोहतांग दर्रा में भारी बर्फबारी की वजह से लाहौल घाटी के लोगों का पांच से सात महीने तक कुल्लू जिला से संपर्क कट जाता था।
पुलिस करती है गाड़ियों का पंजीकरण
पुलिस महकमा निरंतर अटल टनल पहुंचने वाली गाड़ियों का पंजीकरण करता है। सैलानियों की संख्या औसत 7 व्यक्ति प्रति वाहन की दर से कैल्कुलेट करने से यह आंकड़ा बन रहा है, क्योंकि हजारों सैलानी वोल्वो बस, टेंपो ट्रेवलर में भी अटल टनल पहुंचते है। वोल्वो बसों में तो कई बार 40 से 45 सवारी और टेंपो ट्रैवलर में भी 10 से 12 लोग होते हैं।
इस बार अच्छा रहा समर पर्यटन सीजन
कुल्लू-मनाली पर्यटन विकास मंडल के अध्यक्ष अनूप ठाकुर ने बताया कि कोरोना काल में टूरिज्म इंडस्ट्री को सबसे ज्यादा नुकसान हुआ था, लेकिन इस बार समर सीजन में पर्यटन कारोबार अच्छा रहा है। इसकी वजह कनेक्टिविटी का अच्छा होना और कुछ दिन पहले तक बर्फ का गिरना है। उन्होंने पर्यटन उद्योग को बढ़ावा देने के लिए नए टूरिस्ट डेस्टिनेशन बनाने और इन्फ्रास्ट्रक्चर बनाने की मांग की है।